《题石田山水障》
清代·陈煇

昔游东山访幽独，谢公西亭傍深曲。檐楹日落云气凉，百丈空潭澹寒绿。

衡茆列坐若群仙，蒲衾草榻心悠然。长林落叶散巾袖，绝涧飞泉清素弦。

吟啸于兹足幽赏，野水江云共来往。雁渚风回钓艇还，鸥沙月上寒潮响。

石田画史何清真，毫素机妙如有神。丹青放宕竟谁似，岂必辋川贤达人。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。